Broj: 711-I-1974-M-164/23-02-24

Zagreb, 22. rujna 2023.

 **GORDAN GRLIĆ RADMAN**

 ministar vanjskih i europskih poslova

**Predmet: mišljenje na zahtjev obveznika Gordana Grlića Radmana,**

 - daje se

Povjerenstvo za odlučivanje o sukobu interesa (dalje: Povjerenstvo) dana 14. rujna 2023. pod brojem 711-U-6958-M-164/23-01-28 zaprimilo je zahtjev za davanjem mišljenja koji je podnio obveznik Gordan Grlić Radman, ministar vanjskih i europskih poslova.

U podnesenom zahtjevu obveznik navodi da je naknadno, nakon ispunjavanja imovinske kartice u zakonskom roku, došao do saznanja da određene primitke u novcu zabunom nije naveo u imovinskoj kartici, ali da su navedeni primitci uredno prijavljeni Poreznoj upravi i da je na njih plaćen porez. Ujedno se ispričava zbog nenamjernog propusta, budući mu se do sada ništa slično nije događalo. Ističe da se radi o nenamjernom ispuštanju podataka koji su i tako javno dostupni te da ne postoje razlozi da o njima, ako je potrebno, ne bude obaviješteno Povjerenstvo. Zaključno postavlja upit treba li odmah dopuniti imovinsku karticu ili pričekati zakonski rok za ispunjavanje nove imovinske kartice.za 2023. godinu. Također najavljuje molbu da mu Povjerenstvo pomogne pri ispunjavanju sljedeće imovinske kartice, kako mu se navedena situacija više ne bi događala.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI) na 25. sjednici održanoj 22. rujna 2023. godine, obvezniku daje mišljenje, kako slijedi.

Člankom 12. stavkom 1. ZSSI-a propisano je da je obveznik dužan potpuno i istinito ispuniti imovinsku karticu, uključujući pitanja o imovini, načinu stjecanja i izvorima sredstava, za sebe i za osobe o čijem imovinskom stanju je obvezan podnijeti izvješće. Također i člankom 9. stavkom 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu ZSSI/11), koji je bio na snazi do 25. prosinca 2021. godine, bilo je propisano da su nastupajući u javnosti obveznici dužni istinito i potpuno odgovoriti na pitanja i imovini, izvorima sredstava i načinu njezina stjecanja, a koje se odnose na njega i osobe o čijem je imovinskom stanju obvezan izvijestiti.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu. Slijedom navedenog, ukazuje se obvezniku da je svoje imovinsko stanje za 2023. godinu, a što uključuje i dohotke od kapitala, dužan prijaviti u siječnju sljedeće 2024. godine za 2023. godinu.

Vezano za podatke o imovini za koje obveznik navodi u zahtjevu za mišljenje „da ih je nenamjerno ispustio“, a ukoliko se isti odnose na prethodno podnesena izvješća o imovini, Povjerenstvo ukazuje obvezniku da nema zapreke da to obveznik učini i putem jedne ukupne imovinske kartice te u rubrici „ostali prihodi“ navede sve dosadašnje dohotke od kapitala koji su ostali neprijavljeni, a ostvareni su u razdoblju od stupanja na dužnost do 31. prosinca 2022. godine, a u napomeni te imovinske kartice da unose i dodatna objašnjenja koja smatra potrebnim. Nadalje, Povjerenstvo ističe da je važno da obveznik navedeno učini čim prije s aspekta interesa javnosti, a kako bi javnost i Povjerenstvo čim prije dobili uvid u navedene podatke.

Ujedno, bitno je istaknuti, da je ovo Povjerenstvo u tom smislu obvezniku već i 11. listopada 2019. godine dalo mišljenje M-137/19, kojim je istaknuto da dužnosnik Gordan Grlić Radman, može s osnova vlasništva nad dionicama u trgovačkom društvu Agroproteinka d.d. primiti dividendu iz ostvarene dobiti navedenog trgovačkog društva u 2018. godini i primati dividendu koju će trgovačko društvo isplaćivati za vrijeme njegova obnašanja dužnosti. Također, ukazano je obvezniku da je dužan istekom godine podnijeti Povjerenstvu izvješće o imovinskom stanju povodom bitne promjene u kojem će navesti podatke o isplaćenoj dividendi i to kao primljeni dohodak od kapitala.

Također se ukazuje obvezniku da već i u trenutku ispunjavanja imovinske kartice za sve nejasnoće može postaviti upit Povjerenstvu, što je to ujedno i obveza svakog obveznika, budući je i člankom 6. stavkom 1. ZSSI-a propisano da obveznici u obnašanju javnih dužnosti moraju postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti te povjerenje građana.

Slijedom navedenog, obvezniku se daje mišljenje kako je naprijed navedeno uz napomenu da je u odnosu na navode vezane uz neprijavljivanje isplate dobiti i dividendi otvoren predmet po službenoj dužnosti u odnosu na moguće povrede ZSSI-a te da će nakon potpuno utvrđenog činjeničnog stanja u navedenom predmetu biti donesena odluka Povjerenstva.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Gordan Grlić Radman, elektroničkom dostavom
2. Objava na internetskoj stranici Povjerenstva
3. Pismohrana